ยืนยันแล้ว! เที่ยวบิน MS804 ตกทะเล นอกชายฝั่งคาร์ปาโทส
เอเอฟพีรายงาน เที่ยวบิน MS804 สายการบินอียิปต์แอร์ซึ่งสูญหายไปจากจอเรดาร์ขณะเดินทางจากกรุงปารีสมา ยังไคโรเมื่อช่วงกลางดึกที่ผ่านมา ประสบอุบัติเหตุตกลงกลางทะเลนอกชายฝั่งเกาะคาร์ปาโทส (Karpathos) ทางตอนใต้ของกรีซ โดยขณะเกิดเหตุเครื่องบินได้เข้าสู่น่านฟ้าของอียิปต์แล้ว
19 พ.ค. 2559

เอเอฟพีรายงาน เที่ยวบิน MS804 สายการบินอียิปต์แอร์ซึ่งสูญหายไปจากจอเรดาร์ขณะเดินทางจากกรุงปารีสมา ยังไคโรเมื่อช่วงกลางดึกที่ผ่านมา ประสบอุบัติเหตุตกลงกลางทะเลนอกชายฝั่งเกาะคาร์ปาโทส (Karpathos) ทางตอนใต้ของกรีซ โดยขณะเกิดเหตุเครื่องบินได้เข้าสู่น่านฟ้าของอียิปต์แล้ว
แหล่งข่าวด้านการบินในกรีซให้สัมภาษณ์กับเอเอฟพีว่า “เครื่อง บินลำนี้ประสบอุบัติเหตุตกเมื่อเวลา 00.29 GMT หลังจากเข้าสู่น่านฟ้าอียิปต์แล้ว โดยจุดตกอยู่ห่างจากเกาะคาร์ปาโทสประมาณ 130 ไมล์ทะเล”
เจ้าหน้าที่ผู้นี้เผยด้วยว่า นักบินได้สื่อสารกลับมายังศูนย์ควบคุมเพียง 3 นาทีก่อนที่เครื่องบินจะหายไปจากจอเรดาร์ และไม่ได้มีการส่งสัญญาณขอความช่วยเหลือ
ขณะที่กระทรวงกลาโหมกรีซระบุว่า ได้มีการส่งเครื่องบินค้นหา 2 ลำ และเรือฟริเกตอีก 1 ลำออกไปยังบริเวณที่เครื่องบินตกแล้ว
เที่ยวบินนี้มีผู้โดยสาร 56 คน ลูกเรือ 7 คน และเจ้าหน้าที่รักษาความปลอดภัยอีก 3 คน ในส่วนของผู้โดยสาร 26 คนที่เป็นชาวต่างชาตินั้น ประกอบด้วยพลเมืองฝรั่งเศส 15 คน, อังกฤษ 1 คน, แคนาดา 1 คน และชาติอื่นๆ
ล่าสุดยังไม่มีรายงานการค้นพบชิ้นส่วนของเครื่องบินแอร์บัสลำนี้ แต่ทางการอียิปต์และกรีซต่างส่งเครื่องบินและเรือออกไปร่วมปฏิบัติการค้นหา และช่วยชีวิตผู้โดยสารแล้ว ขณะที่ข้อมูลจากเว็บไซต์ Flightradar24 ระบุว่า เที่ยวบิน MS804 เป็นเครื่องบินแอร์บัส A320-232 ซึ่งถูกส่งมอบให้แก่สายการบินอียิปต์แอร์เมื่อปี 2003  